Document ID: 31996R0347

KOMISSION ASETUS (EY) N:o 347/96,
annettu 27 päivänä helmikuuta 1996,
lohen vapaaseen liikkeeseen luovuttamista Euroopan yhteisön alueella koskevasta nopeasta ilmoitusjärjestelmästä (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisestä kalastus- ja vesiviljelytuotealan markkinajärjestelystä 17 päivänä joulukuuta 1992 annetun neuvoston asetuksen (ETY) N:o 3759/92 (1), sellaisena kuin se on viimeksi muutettuna asetuksella (EY) N:o 3318/94 (2), ja erityisesti sen 30 artiklan,
sekä katsoo, että
yhteisössä vapaaseen liikkeeseen luovutetun lohen hinta laski lokakuun 1995 lopussa jyrkästi aiheuttaen markkinahäiriön, joka voi asettaa kyseenalaiseksi perustamissopimuksen 39 artiklan tavoitteet; pohjahinnan huomioonottamisen asettamisesta edellytykseksi ETA:n alueelta peräisin olevan merilohen luovutukselle vapaaseen liikkeeseen annettu komission asetus (EY) N:o 2907/95 (3), jonka avulla pyritään Euroopan unionin lohimarkkinoiden tasapainottamiseen, tuli voimaan 16 päivänä joulukuuta 1995,
komission suorittaman asetuksen (EY) N:o 2907/95 vaikutusten seurannan sekä tarvittaessa lisätoimenpiteiden välittömän toteuttamisen mahdollistamiseksi tarvitaan lohen tuontiehtoja koskeva nopea ilmoitusjärjestelmä, ja
tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Jäsenvaltioiden on ilmoitettava komissiolle liitteessä lueteltujen vapaaseen liikkeeseen luovutettujen tuotteiden paino ja ilmoitettu tullausarvo kyseisen jäsenvaltion valuuttana. Tiedoissa on eriteltävä CN-koodi, vienti-ilmoituksen vastaanottamispäivämäärä sekä alkuperämaa ja tulomaa.
2. Vapaaseen liikkeeseen kuukauden 1 päivän ja 15 päivän välillä luovutettujen tuotteiden osalta ilmoitus on lähetettävä kunkin kuukauden 25 päivänä tai ensimmäisenä sitä seuraavana työpäivänä ja vapaaseen liikkeeseen 16 päivän ja kuun viimeisen päivän välillä luovutettujen tuotteiden osalta seuraavan kuukauden 10 päivänä tai ensimmäisenä sitä seuraavana työpäivänä. Ilmoitus on lähettävä komissioon telekopiona komission toimittamalla lomakkeella. Tiedot voidaan toimittaa komissiolle tietojenkäsittelyyn tarkoitetulla sähköisellä apuvälineellä, jonka formaatista on sovittava komission kanssa.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä helmikuuta 1996.

Labels: 12
3
6